b"\n_START_ARTICLE_\nTitaina (Morera)\n_START_SECTION_\nOrigen i context\n_START_PARAGRAPH_\nEnric Morera va viure a Barcelona entre 1865 i 1942. El 1883 va comen\xc3\xa7ar a estrenar les seves primeres obres i es va vincular al grup de l'Aven\xc3\xa7 i als ideals modernistes. Va fundar la coral Catalunya Nova i va ser un entusiasta del teatre l\xc3\xadric catal\xc3\xa0. Va estrenar al Gran Teatre del Liceu tres \xc3\xb2peres: Emp\xc3\xb2rium (1906), Titaina (1912) i Tassarba (1916).\n_START_SECTION_\nRepresentacions\n_START_PARAGRAPH_\nTitaina es va estrenar al Gran Teatre del Liceu de Barcelona el 17 de gener de 1912. Sota la direcci\xc3\xb3 d'Edoardo Mascheroni, el paper de Titaina va ser creat per la soprano Livia Berlendi i el d'Eudald pel tenor Giuseppe Krismer, amb el reconeixement per part del p\xc3\xbablic. Van ser cridats amb entusiasme els autors de la lletra i de la m\xc3\xbasica, Guimer\xc3\xa0 i Morera, en acabar-se cadascun dels dos quadres en qu\xc3\xa8 es divideix l'\xc3\xb2pera. Despr\xc3\xa9s del segon van haver de presentar-se els autors amb els int\xc3\xa8rprets i el mestre Mascheroni, una infinitat de vegades._NEWLINE_El 25 de gener de 2016 es va reprendre Titaina al Teatre Nacional de Catalunya en una coproducci\xc3\xb3 del TNC i l'Esmuc, dirigida per Daniel Mestre.\n_START_SECTION_\nArgument\n_START_PARAGRAPH_\nL'obra se situa en el temps present, a principi de segle\xc2\xa0xx, i al poble de Pedrafoguera. L'acci\xc3\xb3 comen\xc3\xa7a el mat\xc3\xad d'un diumenge de mercat del mes de maig.\n_START_SECTION_\nAn\xc3\xa0lisi musical\n_START_PARAGRAPH_\nLa temporada construcci\xc3\xb3 de la m\xc3\xbasica de Titaina, Morera es va valdre de la can\xc3\xa7\xc3\xb3 popular unes vegades, i de la seva pr\xc3\xb2pia collita en altres, fent gala dels seus coneixements orquestrals i d'harmonia. Titaina amb prou feines t\xc3\xa9 preludi: es veu que l'autor reserva les seves energies per a m\xc3\xa9s endavant, quan la representaci\xc3\xb3 ofereixi algun inter\xc3\xa8s descriptiu o dram\xc3\xa0tic, que s\xc3\xb3n els aspectes que m\xc3\xa9s sobresurten en l'obra. Pel que fa al primer no poden deixar de citar-se les escenes que tenen lloc -en el primer quadre- quan la posada es veu enva\xc3\xafda per la gent que acudeix a l'hora de dinar, la crid\xc3\xb2ria contrasta extraordin\xc3\xa0riament amb el temperament dominant en les escenes anteriors. La m\xc3\xbasica representa en aquell moment un paper brillant. Els cors i l'orquestra es disputen amb tenacitat el principal paper. L'aparici\xc3\xb3 de Titaina \xc3\xa9s una altra de les p\xc3\xa0gines m\xc3\xa9s notables de la partitura: la m\xc3\xbasica va seguint els incidents que porta amb si la pres\xc3\xa8ncia de la protagonista."